CI COMMENCE DE SEINT LAMBERT DEL LIEGE LA VIE
Gloire et honeur et loenge doit estre a touz crestiens de reconter et de dire les passions des seinz martirs ; qar se li cuers etlalangue se voloient atorner a leur vies raconter et descrivre, nos ne finerions ja de preechier et d’annoncier les seintes paroles ou l’on porroit prendre meint boen essample, et por ce me plest, a ranconter la vie et la passion seint Lambert le beneoit martir.
Mes sires seint Lambert li gloriex martirs, et qui fu seinz prestres et tres chiers amis Nostre Seigneur Jhesu Crist, fu nez de Treit de molt haute ligniee et de noble. Tres ce qu’il estoit enfes, commença il a estre de mult boenes costumes et garda son baptesme cierement, si se commanda et otroia a Nostre Seigneur et a ses oevres de quant q'il sout et pout sanz nule negligence. Et por ce tuit si parent et si cosin distrent et deviserent que puisqe seinte vie estoit par lui si atempreement demenee, il devoit estre enseigniez de mult haute clergie et ce li porroit mult bien aidier a la haute perfection. Et por ce li enfes, qui si beax estoit de forme et si sage de grant sens, fu livrez as sages homes por aprendre et fu enseingniez et apris de la religion de Seinte Eglise et si fu enseingniez et espris de la celestiel amor envers Nostre Seingneur. Et d’autant com il s’estoit de plus grant ardeur mis en l’amor damledeu, de tant pooit il plus et savoit retenir la force des escriptures, et nule chose qui fust oscure ne li estoit celee, qu’il ne seüst et veïst clerement qe la, ou li seinz esperiz est mestres, nule chose n’i est coverte ne reposte. A la parfin, quant il fu enseingniez et raempliz des Devines Escriptures, il se pensa qu’il repereroit a la meson son pere. Einsint com il l’avoit pensé en son corage, einsint le fist il plainement sanz nule folie. Ses peres, qui mult estoit douz et debonaires, le reçut mult amiablement et mult liement. Et bien sout et entendi certainement qu’il trespassoit par son sens les anz de sa jovence.
Einsint s’esleeçoit li uns a l’autre, seinz Lamberz de l’eneur son pere et li peres des boenes oevres son fil. Aprés ce li nobles enfes pensoit de tot son corage a estre hom parfez des oevres Nostre Seigneur et si s’apareilloit del tout en tout as commandemenz damledeu Jhesu fere. Et selonc le Saltier ovroit, quar il croissoit tos tens en vertu ; et encor fust il joennes d’aage, il eschivoit la malvese vantance del monde par sa grant proesce, et si metoit arriere et ensus de lui mult viguereusement l’orgeil de cest siecle, et quant qu’il pooit avoir et aquerre donoit il et departoit as povres. Einsintreponoit il et metoit ses tresors es ciex por ce qu’il les peüst retrover a sa grant besoingne.
En cel tens que li boens enfes estoit si endoctrinez et si embeuz de l’espirituel escience, estoit evesques de Treit uns seintismes hom qui pleins estoit de grant reverence et puis fu gloriex martirs. Cil estoit Theodardes apelez par non ; a celui fu commandez mes sires seinz Lamberz li boens jovenceax et il le commença mult bien an ensuivre par saintes oevres et a servir de totes oevres, si le commença mult a honorer comme son seigneur et amer comme son chier pere et si n’est nule doutance que de la compaingniee de si seint home n’acreüst la grace et la sapience et la merite au jovencel nostre seigneur. Quant li seinz evesques vit l’enfant de tel maniere, il commença tant a penser et a enquerre par son corage qu’il sout et entendi com grant chose estoit de lui a avenir. Et por ce se mist il si en l’amor de lui qu’il n’amoit nule creature tant, et si l’amoit tant comme son heretier et qui aprés lui eüst la seingnorie de l’eveschié qu’il avoit. Et li jovenceax amoit le seint home de tot son cuer sanz feintisse, et li seinz hom aemplissoit bien les oevres de charité, quar il amoit Deu de tote sa pensee et son proisme d’entiere amor, ausint com lui meisme, et si despisoit totes les choses fors la gloire pardurable.
Mes puis qu’il fu martiriez par les cruels tyranz qui cels qui amoient Nostre Seigneur haioient, cil de Treit qui se tenoient a Nostre Seigneur commencierent a querre un seint home qu’il peussent metre en son leu a la seingnorie. Longuement le quistrent et par grant diligence. Mes ne troverent plus seint home de seint Lambert en la cité ne en la contree. Lors s’assemblerent tuit et haut et bas, si le mistrent et establirent en l’euveschié et en la seignorie ; mes li seinz hom, qui estoit pleins de tote bonté, lor disoit qu’il n’estoit mie dignes de venir a si granz hautece et si leur dist :«  Mi beau frere, ce est granz honeurs de l’eveschié et grant seignorie, mes gries fes et pesanz est de porter cele honor. Sachiez que je n’en suis mie dignes ne ne puis fere ce que vos me requerez, et por ce ne vueil je mie prendre ne recevoir ce qe je conois bien, qar je ne voldroie mie tenir la reule de vie noient nuisant.  »
Encontre cez paroles respondi lor li peuples a une voiz et si dist :«  Beax sire, tu vauz miuz que nus autres que nos conoissons en totes seintes vertuz et si es de nostre cité : por ce te convient il que tu soies nostre evesque, qar si est la volenté de Deu.  »Mes li seinz hom ne s’i assentoit encor mie. Nequedent si l’en requerroient ausint li prince del regne et einsint crioient tuit li clerc et li autre pueples et li commencierent a dire :«  Lambert ne nos proloingne mie ne ne demeine plus lonquement, qar saches certainement, vueilles ou neu veilles, seras tu nostre evesque et si seras nostre pastre de la cité de Treit et governerres.  »
A la voiz qe li clergiez et tuit li autre pueple crioient einsint, fu la pensee del seint homeratempreeet si reçut l’eveschié por lor volenté si com il le deviserent : Einsint reçut seinz Lamberz l’eveschié par la grace de Deu de la cité de Treit.
Et puis qu’il fu beneoïz et sacrez, il commença a acroistre les seintes oevres de pitié mult durementet si fesoit chascun jor offrendre et sacrefice a Nostre Seigneur de son propre cors, non mie d’autre beste. Ce est qu’il s’amegrissoit par jeunes ou il estoit assiduelment, et de totes choses que il savoit qui estoient plesanz a Nostre Seignor se travelloit il par grant entencion de fere. Et grief chose seroit de raconter et de dire totes les paroles dont li seinz hom aprist et enseingna totes les genz, et les oevres et les miracles que NostreSirefist por lui en pluseurs lius.
Entre cez choses vint la renommee de sa seinte vie au roi Hyldrich, qui en cel tens estoit rois de France, et si li fu conté et dit que Lamberz li evesques de Treit et governerres de l’yglise estoit si bien de Nostre Seingneur qu’il fesoit por lui meint haut miracle, et de ce avint que li rois l’enora mult durement et fu a s’amistié de tote chose, si que li seinz hom estoit premerains au consel le roi qui mult l’amoit et par lui estoient tuit li haut conseil doné et les hautes oevres tretiees. Mult estoit li rois preudon et toz ses empieres obeissoient as commandemenz del seint home. Dementieres que li pluseur servoient si volentiers a Nostre Seigneur, et li pais estoit en grant pes et la contree, li diables, qui est amonesterres de toz mals et de totes felonies, espandi son venim en la terre es cuers des felons, si esmeut tençons et meslees et troubla la pes de seinte eglise et mist en grant doute et en grant male aventure tot le regne, et tant crut la doleur et la grant pestilence, qe li boens rois Hyldrix, qui seinz hom estoit, fu occis et lors crut et enfonça l’envie envers seint Lambert le serjant Nostre Seingneur, et tant ala croissant et sormontant li mals qu’il fu desposez et getez fors de l’eveschié sanz achaison et sanz droiture, et ce fu granzdels et grant felonie qe li rois fu einsint morz et occis come je vos ai dit et conté ; et li evesque qui preudom estoit et seinte chose fu einsint chaciez et getez de son eveschié, et la felonie, des malvés sormonta et valut encontre als.
Aprés ce que seinz Lamberz fu einsint desposez, Faramons, uns malvés hom qui de deu ne de ses seinz n’avoit cure, fu esliz a evesque en la cité de Treit qui adonc estoit de mult grant seignorie, et si prist la cure de l’eveschié a la compaingnie del siecle demener, non mie por mener cels qui i estoient a pardurable gloire. Il fu lerres dames et roberres de seinte eglisse. Il haï Nostre Seigneur et totes ses oevres, ne omques ne se torna en la voie de verité ne de droiture. Honte seroit de raconter et de dire les malveses oevres et les boisdies qu’il fist en sa vie.
Mes seinz Lamberz, li boens champions Nostre Seigneur Jhesu Crist souffri tout ce c’on li fist debenerement et piuement, et qant il deguerpi le sceptre del’eveschié, commanda cels qu’il avoit gardez par grant curea celuien cui non il furent lavé del seint baptesme et qui les racheta de son preciex sanc. Et quant il s’en parti, toz li pueples se plaingnoit de son departement, et li clergiez le ploroit et crioient a haute voiz et si disoient :«  O tu boens pastres qui tos tens veilloies, a cui nos conmandes tu a garder? O tu seinz prestres, a cui nos deguerpis tu en tel maniere, et por quoi delesses tu ton boen peuple et ton clergie si sopple ? Qui nos deffendra mes encontre noz ennemis ? Qui proiera mes Nostre Seigneur por nos, et qui ostera mes en sus de nos les pestilences et les males aventures ? Nus n’iert mes qui en sus de nos les mete ne qui nos en deffende. Tu estoies l’estabilitez des forz et li rapareillemenz des foibles et conseillierres des povres et aidierres des orphenins et des veves.  »
Lors parla li seinz peres et si dist en plorant :«  Mi beau frere, mi beau fil, paistres ne vosdefaudramie, ne cure de salu ; mes une chose vos enseingnai je que vos servoiz Nostre Seigneur en peor et si vos esleeciez et si vos resjoissiez a lui par tremor et par doutance ; lessiez le mal et si fetes le bien, et dont vos secorra li forz aidierres qui est verais prameterres et si sachés bien qe Nostre Sire Jhesu Criz, qui benoiz est par toz siecles, ne lera mes cels perir qu’il a rachetez par sa passion.  »Et quant il out ce dit, il leva ses meins et ses elz envers le ciel, si benoiesqui le clergié et tot le pueple, et si les seigna del signe de la Seinte Croiz Nostre Seigneur Jhesu Crist. Et qant il les out besiez doucement, si s’en parti a poi de compaingnie et si ala tant que il vint a une abbeie, o onsoloit clamer ç'an arriere Estabulaus que l’en dit ores a seint Rommacle ; et la s’arresta li seinz hom avecques preudonmes qui donc vivoient desor la reule de decepline et habit de moines, et la li dona Nostre Sire Dex si grant grace que trestuit l’amoient et li ancien home de la meson l’enoroient si comme leur chier seigneur et leur pere ; et il servoit Nostre Seingneur de tout son pooir et de tote sa force, qar il ne voloit a autrui plere que a lui cui temples il estoit et tos tens estoit en oroisons et en prieres envers damledeu Jhesu Crist, ne mes n’est qi peüst dire ne descrivre les granz biens qui en lui estoient. Et bien pooit l’en oïr et entendre que Nostre Sire recevoit en gré ce qu’il se travelloit por lui en ses oevres.
Et por ce conterai je un petit de ce qe Nostre Sire demostra por lui en cel leu ou il estoit adonques :
Ilavint que li seinz hom estoit alez une nuit en dortoir reposer et dormir avecques ses freres, et quant tuit furent couchiéet endormi, il se leva tot coiement de son lit por ce qu’il volt fere a Nostre Seigneur s’oroison et sesprieres, et quant il out prise l’une de ses botes, l’autre li eschapa de sa mein et si feri si durement seur le pavement qu’ele esveilla ses freres qui entor lui estoient. Qant ce oï li abés qui esveilliez s’en estoit, il ne sout que ce fu, si parla et dist :«  Cil qui fu si hardiz et si negligenz que il nos esveilla voist isnelement devant la croiz si com il est nostre costume, et si plaine et oste en sus de lui par obedience les mesfez qu’il a fet par negligence.  »Qant ce oï seinz Lamberz, li beneoiz prestres, qui souffranz estoit en tote maniere, et fers en veraie creance et liez par boen corage, il aempli et fist volontiers le commant de l’abé et si ala devant la croiz, ausint debonerement et sanz rancune com fet li aigneax qant l’en le meine occirre, si n’en porta avec li nule chose por la garantise de la froidure fors que une seule de ses noires vesteures qe il avoit vestue. Et si estoit cele nuiz mult froide, qar il avoit durement gelé et negié ; mes la flambe del seint esperit estoit si esprise dedens le seint home qu’il ne sentoit noient de la froidure. Si com il estoit devant la seinte croiz, il pria tant et demanda l’aide de la Seinte Trinité qui est mis saluerres, que li ciex, si com nos croion, s’ovri a ses seintes prieres et sa seinte oroison pervint tresqu’a la soveraüene maesté. Et si com il chantoit par veraie pensee et disoit de bouche cest vers del Saltier :Quando veniam et apparebo ante faciem tuam domine, li coch chanterent et li frere se leverent por chanter leur matines, si com il avoient a costume. Et quant li offices fu parfez, il eissirent tuit del cuer, si alumerent le feu et si se chauferent por la grant froidure. Si com il estoienttout entor le feu et il regardoient environ als, si com il convenoit, li abbés vit que seint Lambert i falloit et qu’il n’i estoit mie. Lors demanda a toz cels qui la estoient ou li seinz prestres estoit ; li frere respondirent que ce estoit cil qui avoit este juchiez por aler a la croiz.
Quant li abbés oï ce, si commença a sospirer et out grant poor, aprés parla et si dist :«  He malereux, com grant desverie m’a pris ! Com grant desverie est de dampner celui qui n’estoit nuisanz a nule rien, et d’envoier le seint prestre la fors as froidures desmesurees !  »Ce disoit il tot en plorant. Et aprés parla a cels qui entor lui estoient, si lor dist :«  Mi beau frere, je vos pri que vos aloiz isnelement, si proiez nostre boen pere humblement qu’il veingne a nos sanz acariance.  »Et cil qui se hasterent de fere ce que commandé leur estoit troverent le seint prestre en froidure et en nuece, et si looit Nostre Seigneur mult doucement et si disoit :«  Cor contritum et humilialum deus non despicies, sed benigne sacrificium nostre seruitutis accipias ut edificentur muri Jerusalem ad tui nominis gloriam et honorem, quod est benedictum in secula.  »
Aprés ce que li seinz confessor Nostre Seigneur, qui estoit acceptables sacrefices del seint esperit, voloit suivre les vers del Psaltier aprés, li frere vindrent, qui a lui estoient envoié, et si li requistrent pardom por toz les autres et aprés li noncierent de par l’abé et distrent :«  Beau trez douz peres, li abés vos mande que vos venoieztost a lui et as autres freres.  »Et il ne despist pas ne ne desdeigna leur paroles, ainz se hasta mult tost d’aler a la meson ou la conpaingnie estoit tot assemblee. Si com il en la meson entra et sa face li resplendissoit de mult grant clarté, li abés et tuit li frere li chaïrent as piez sanz demorance, et aprés si parlerent en tel maniere et distrent :«  Beau pere, pardone a tes freres leur granz folies de ce qe il t’ont forfet, et bien saches que nos sommes mult dolent de ce que nos avons si folement ovré encontre toi ; aies merci de cels qui le te requierent.  »Li seinz hom respondi et si leur dist :« Ne dites, beau seigneur, mi chier frere ; mes levez vos isnelement et si vos pri que vos me fetes pardon de mes forfez et des miens outrages. Vos n’avez forfet nule rien envers moi de quoivos doiez querre pardon ne fereamendance. »Et lors les leva toz contremont, si lor dist mult hautement :«  Beau pere, je vos pri que vos ne vos troubloiz plus longuement ; qar la froidure ne m’a fet nule grevance, qar cil m’a gueri qui est garde et defenderres de ma vie, et qui me garde en toz mes besoinz et en totes mes tribulations. Et por ce vos pri je que vos en rendoiz graces a lui et que vos beneissoiz son seintisme non.  »Lors tendi li seinz hom ses piues meins envers le ciel, si beneï la compaingnie de ses freres et si dist :«  Beax Sire Dex peres toz puissanz, qui governes le ciel et la terre et la mer, je te pri que tu benoiesquisses icez tuens sers qui ci sont assemblé, et par tes seintes vertuz les garde et desfent des aguez au deable et si les conferme en veraie charité, tresqu’a tant qu’il te voient el regne des ciex que tu, qui Sires es et Dex, leur donras.  »Et lorsrespondirent tuit :«  Amen  », et si coneurent et viel et joenne qe Nostre Sire avoit esaucié seint Lambert de meinz beax dons par ses desertes. Aprés ce, li frere qui voloient partir as oevres de charité, fistrent au seint pere un baing appareillier et si le revestirent de blanches vesteures et de netes. Einsi fu li seinz honorez aprés l’obedience et eslevez a totes envers de quant que si frere li sorentfereet porent, et il se traveilloit de servir Nostre Seigneur en totes manieres quant qu’il pooit, et estoit verais prestres et offrende receue en l’odeur de douceur a Nostre Seigneur Jhesu Crist. Einsint se travelloit il en cest mont por avoir en l’autre vie pardurable. Il estoit degetez de la compaingnie as malvés homes por aquerre la celestiel compaingnie. Il s’estoit mis fors de la conpaingnie et de la cure del monde por avoir les pardurables joies.
Entretant que seinz Lamberz demenoit entre ses boens freres si seinte vie, li chaitis et maleurex governerres de l’iglise de Treit, Faramons qui filz estoit au deable, qui fausement estoit prestres apelez et a droit fust nomez angres de teniebres, fu fors mis de la chaiere et chaciez de tot l’eveschié par sa colpe et par ses mesfez et par ses outrages et vij ans i fut evesques par non tant seulement, qar onques par oevres ne par bienfez n’i profita nule rien et a boen droit le chacierent li preudome de la terre et de la contree, quar il estoit contraires apertement a Nostre Seigneur et a totes ses oevres.
Qant li pueples en fu delivrés par la misericorde de Deu, il commencierent a enquerre et a enguigniercomment il peussent ravoir a evesque seint Lambert lor seint pere. En cel tens tenoit Pepins lo roiaume, qui mult estoit hardiz et preuz as armes et mult amoit et enoroit del tout en tout Deu et Seinte Yglise. Qant cil Pepins oï parler de seint Lambert et de ses seintes oevres et comment il avoit esté fors mis et chaciez a grant tort de l’eveschié et de la seignorie, il envoia a lui mesages et si li manda qu’il venist a lui por reçoivre la dignité de l’eveschié et de la seingnorie si com il l’avoit devant tenue.
Qant li message que li rois i avoit envoié furent a seint Lambert venu, il l’apparlerent en ceste maniere et si distrent :«  Seinz peres, li rois te prie et toz li peuples le desirre que tu isses de ceste abeie et si reçoives le fouc que tu as longuement deguerpi, si parfai l’uevre Nostre Seingneur que tu avoies commencié.  »Lors respondi li seinz hom tot en plorant en ceste maniere as messagiers :«  Je governai l’eveschié et le pueple non mie si bien com je deusse vivre, si ne sui mie covenables ne dignes qe je plus doie governer li. Et je, qui a nului ne puis profitier, ne covoite plus a avoir la baillie ne la seignorie.  »Lors respondirent li mesage au seint hom et si distrent :«  Beax sires, qui es seinz hom et preudom, nos te prions par la charité de Deu et si te conjurons par l’amor de ton proisme que tu t’en viengnes avec nos, et si pren et reçoif benignement l’iglyse et le pueple de Treit a governer einsint com tu soloies.  »Lors respondi seinz Lambert et si dist :«  Mi beau frere, je n’ose refuser ce que vos me dites et si ne doi mie despire le conmandement le roi et avec tout ce je covoite mult a secorre et aidier au besoing de mes proismes, et por ce irai je avec vos et siconmenceré a fere ce que vos me commandez, qar NostreSireest poissanz del parfere et del mener tresqu’a certe fin.  »
Lors se parti de la mes sires seinz Lamberz li benoiez confessors si seurement a Treit en son propre siege. Et qui est si sages qu’il peüst aprendre par escripture ne dire la grant joie que li pueples fist qant il fu entrez en la cité et venuz ? Li angre del ciel s’en esleeçoient, et si en rendoient granz loenges a Nostre Seigneur, la terre s’en esjoissoit et si en rendoit graces a son criator, et toz li pueples, povre et riche, et li rois meïsmes qui Pepins estoit apelez rendoient grace a Nostre Seingneur et loenges et si disoient :«  Rendons graces a Deu qui nos a visitez, qar Nostre Sire nos a rendu nostre pere et nostre pastre, qui toz tens veille por nos garder et deffendre.  »A tex voiz et a tex paroles fu il rassis en la chaiere com vos oez, et quant il fut eslevez et essauciez de l’evechié et de la seingnorie, il commença a resplendir de si seintes oevres com il covenoit a lui, qui estoit evesque par la volenté de Deu. En son cuer estoit neitteez et veraie lois assise. En sa bouche estoit veritez et beauté sans feintise, et de totes autres vertuz, dont uns seinz hom puet estre ne doit aornez, estoit il garniz et pleins tres s’enfance, et bien sachiez qe il ne vestoit mie precieuses vesteures, ainz avoit vestu une coule a la maniere de moine, et il pensoit et estudioit d’umelier le cors tos tens en terre por ce qu’il deservist que l’ame fust essauciee en pardurable gloire.Il aloit par les viles et par les chasteax qui commandé li estoient de par Nostre Seigneur, por ce qu’il trovast les genz que il feïst parçoniers del pardurable heritage des ciex par ses seintismes paroles ; et por ce que il fesoit volontiers cez oevres et avoit grant volenté des homes et des femes amener a la voie de salu, s’en ala il tant preechant et sermonant et essauçant le non Nostre Seigneur Jhesu Crist que il entra en Texandre, qui adonc estoit habitee de paenes genz qui les fauses ydoles aoroient, et quant il i fu venuz et il i conmença la seinte loi a annoncier et a dire, li paen d’icele contree s’assemblerent ensemble et si voloient celui qui lor prechoit et annonçoit la verité prendre et fere morir par griés tormenz et par cruele mort. Si com il fremissoient et se desvoient par les deables qu’il avoient es cors, seinz Lamberz li boens amis Nostre Seigneur fu toz seurs sanz nule poor, si les aresona en ceste maniere :
«  O vos home frere, qui estes entendable et qui avez sens et reson, je vos prie que vos m’entendoiz et oiez un poi, et ce que je vos dirai, que vos l’enfichiez en vostre corage et retenez.  »Adonc conmença li seinz hom a cels qui la estoient toz les poinz de la creance a mostrer et a dire, et comment Nostre Sire Dex envoia son fil en terre prendre char humeine en la virge por racheter tot le monde des peines d’enfer. Quant il lor out totes cez choses et tote la somme de la veraie creance mostree et acontee et dite, si comme boens clers et seinz hom, cil qi estoient devant lui plus pres, et li haut home et li haut clerc, se convertirent a la seinte foi. Lors fist li seinz hom totes les ydoles geter fors del temple et si baptiza le pueple ; aprés fist fere beles eglises et si ordena clers et prestres etatorna tote la contree au service Nostre Seigneur pardurablement.
Dementieres que li seinz hom se penoit d’essaucier et d’acroistre la loi damledeu, dui frere estoient cruel en la contree et felon, dont li uns estoit appelez Gallus, et li autres Rioldus : cil se pristrent as serjanz seint Lambert, si les batirent et ledengierent par pluseurs fois. Et com plus les prioit li seinz evesqes par beles proieres et les blasmoit a la foie de ce q'il fesoient et que mes ne le feïssent, de tant estoient il plus eigre en leur malice et fesoient a clers et a prestres et a toz ordenez de Seinte Eglise assez hontes et ennuiz et outrages.
Quant ce virent li serjant l’evesque et si cosin qui estoient de haute ligniee et riche d’avoir, il furent mult dolant de cele oevre, si pristrent conseil ensemble que il suivroient tant cels qu’il les occirroient sanz le seü de l’evesque se il pooient. Et que plus? Il les sivirent tant qu’il s’entreprissent a bataille un jor, et tant se combatirent que li deu frere i furent occis, qui si estoient plein de grant malice. Aprés ce qu’il furent mort et deables out les ames d’els en enfer portees, Duedes, li maleurex qui lor cosins germains estoit, reçut aprés elsl’eritage de lor granz felonies. Cil fu pleins de grant orgueil et sanz conseil et sanz mesure et roides et hardiz a armes. Cil conmença a porpenser et aguetier en totes oevres, por la mort de ses cosins, la mort mon seigneur seint Lambert l’evesque, et por ce prist il compaingnons avec lui hardiz et felons et forz en bataille, si s’en ala au Liege ou li seinz hom sejornoit adonqes par aventure. Li seinz evesques, qui cele nuit devoit reçoivre martire, lessa ses compaingnons en meson, si s’en ala toz sels fere ses oroisons si com il avoit acostumé, et la fu il tant qu’il commença a ajorner ; lors s’en repera a ses clers, si les esveilla por ce qu’il li aidassent a chanter ses matines, et qant il les orent chantees et dites mult religieusement, por ce qu’il estoit un poi alassez de jeuner et de veillier et d’orer, le firent li clerc aler acliner seur i. lit por avoir un poi de repos ; mes por noient i queïst de son travail alejance, qar en cel lit n’avoit point de molesce acés son cors, qar il amegrissoit par jorz sanz espargnement et par nuit sanz deportement.
Encore n’estoit il mie endormiz, ainz se reposoit beneureusement, qant uns des serjans eissi de la meson, qui vit venir Duedon tot armé et avec lui sa cruel compaingnie ;et qant il les out regardez, il s’en repera dedenz la meson, et si nonça et dist ce qu’il avoit veü a ses ij conpaingnons. Qant cil l’oïrent si furent tuit esbahi, ne ne sorent que fere, qar il n’oserent esveillier ne fere lever l’evesque. Einsint furent tuit quoi tant que leur enemi qui venoient aprochoient la meson. Or ne voil je trespasser a dire ce que Nostre Sire demostra as gens qui venoient detriers la compaingnie qui i estoit. Il virent tot plainement deseure la meson l’evesque le signe de la Seinte Croiz Nostre Seigneur resplendir. Ne n’est nus qui peüst dire la grant clarté ne la grant beauté dont ele estoit aornee. Et cel signe volt Nostre Sire demostrer as mortels gens por ce qe l’en seüst que li seinz evesques estoit veraiement rachetez del sanc Nostre Seigneur Jhesu Crist. Et qant Duedes, qui estoit pleins de grant malice, fu venuz dedenz la vile, il et si compaingnon commencierent a querre d’une part et d’autre le seint evesque tant qu’il vindrent a la maison ou il estoit, et lors commencierent si desvé conpaingnon a brisier les soiz et les portes, si entrerent dedenz la court mult cruelment ausi com li leus entre les berbiz. Et tantost s’esveilla messires seinz Lamberz por la noise des armes. Et quant il fu levez de son lit, il prist en sa mein une espee, si se pensa qu’il iroit encontre ses ennemis. Et qant il out ce pensé, il s’aresta et mua son corage en mult poi d’eure, lors geta l’espee a terre et si dist par verai cuer :«  Eripeme de inimicis meis, Deus meus, et ab insurgentibus in me libera me. Quoniam neque iniquitas mea neque peccatum meum est, propter quod insurrexerunt adversum me fortes et iniqui. Ecce synagoge potentium quesierunt animam meam quam deprecor ut suscipias in pace qui es misericors et miserator domine.  »Si comme seinz Lamberz disoit cez choses en plorant et ces vers del Psaltier, si ennemi fremissoient defors et si fichoient leur lances es paroiz de la meson, por ce qu’il essaiassent se il le porroient trespercier ne desrompre ; mes dui suen neveu dont l’uns avoit non Pierres et li autres Andoletus, estoient viguereusement encontre lor enemis qui d’entrer en lor meson s’esforçoient, et li seinz hom parla a els la ou il se defendoient si bien et si lor dist :« Mi beau fil, se vos m’auez ame veraement tres qu’a hore, donc vos pri je que vos aemplissoiez mes conmandemenz et si creez mes consalz : Regehissiez a Nostre Seigneur vospechiez et si proiez et fetes oroisons, li uns por l’autre, que vos soiez salvé. »
Einsint dist li seinz prestres a ses ij. neveuz. Et Adoletus li respondi : « Beaux chier peres, il demandent le feu por ardoir la meson et nos toz ensemble. » Li seinz hom li dist : « Beaux fiuz, n’aiez nule poor de lor feus ne de leur flammes, qar Nostre Sire est bien poissanz de nos delivrer de cest peril, et pardurable confusions vendra sor als, si com je croi, et la seinte sanctifications de Deu florira sor vos, si com je croi, et vos qui fustes coupables de la colpe et del mesfet, recevez ores la sentence de la venjance que la dolereuse peine ne vos tormente et que la pardurable vie vos puist reçoivre, quant vos seroiz del mesfet lavé etespurgié. Et qant il les out einsint chastiez et enseigniez, il les fist eissir de la chambre, et tantost ovrirent il les huis de la meson sanz nule doutance et leur enemis les depecierent et occistrent devant le seint home. Et li seinz peres, qui verais evesqes estoit, se coucha en croiz seur le pavement et si conmença ses oroisons et ses prieres mult humblement a fere a Nostre Seingnor. Longue chose seroit qui totes ses oroisons et ses proieres que il fist a Nostre Seingneur vos raconteroit. Mes sanz doutance il requist tel chose qu’il avoit deservi a avoir meintenant ; et li cruel enemi, qui en la meson estoient entré, occistrent touz ceals qui i estoient, clers et serjanz q'il i troverent. A la parfin li uns de la cruele conpaingnie estoit montez deseur la meson par sa desverie ; et qant il regarda dedenz, il vit le seint evesque ou il gesoit estenduz en croiz a la terre et lors li lança un glaive, si q'il le feri parmi le cors tout outre et la reçut il martyre en tel maniere com vos oez ; et li cors del seint home fu arosez de son preciex sanc, si com vos avez oï et entendu, et l’ame de lui enporterent li angre enz es ciex, et si fu assise et aloee en leur seinte conpaingnie ou ele s’esjoist avec les seinz apostres et les martirs et les seinz confessors et les seintes virges. Et ne sai qanz de sa mesniee, qui eschaperent de cel peril et de cele occision, pristrent le cors, si le mistrent en une nef, si l’en porterent a Treit et puis l’enfoirent a mult grant honeur enz el mostier seint Pere le prince des apostres. Et la ne failli mie que Nostre Sire ne feïst por lui meint beau miracle ; et si com l’enle metoit en sa fosse, une si douce odeur i vint devers le ciel que nus qui la fust n’oï onques parler de tele, et chanter i oï l’en les douces voiz des angres. Et aprés i assemblerent totes les genz de la contree, qui mult grant duel demenerent por ce qu’il avoient perdu leur boen pere, qui tant doucement les avoit meintenuz et governez seintement. Et bien sachiez que as kalendes d’octembre reçut li seinz evesques martyres por l’amor Nostre Seigneur Jhesu Crist conquerre, et s’ame en fu portee si con droiz fu en la pardurable gloire avec les seinz angres, ou nos tuit puissons parvenir par la grace Nostre Seigneur le pere tout poissant. Amen.
